হিউম্যান রাইটস ওয়াচ বাংলাদেশে যুদ্ধাপরাধীদের সুষ্ঠু বিচার সমর্থন করে-ব্র্যাড এ্যাডামস
হিউম্যান রাইটস ওয়াচের এশিয়া বিভাগের প্রধান ব্র্যাড এ্যাডামস সম্প্রতি বাংলাদেশ গিয়েছিলেন
নিউইয়র্ক ভিত্তিক মানবাধিকার গ্রুপ হিউম্যান রাইটস ওয়াচ বাংলাদেশের প্রধানমন্ত্রী শেখ হাসিনার কাছে এক চিঠিতে বলেছে, ১৯৭১ সালের যুদ্ধাপরাধীদের বিচারের ক্ষেত্রে তারা সফল আইন ও বিচারসম্মত প্রক্রিয়া সমর্থন করে, যা কিনা সুষ্ঠু ও নিরপেক্ষ হবে । হিউম্যান রাইটস ওয়াচের এশিয়া বিভাগের প্রধান ব্র্যাড এ্যাডামস সম্প্রতি বাংলাদেশ গিয়েছিলেন তাদের বার্ষিক মানবাধিকার রিপোর্ট প্রকাশ উপলক্ষ্যে । তিনি জানান প্রধানমন্ত্রী হাসিনার কাছে চিঠিতে তার সংস্থার পক্ষ থেকে বলা হয় - ‘আমরা সরকারকে বলেছি, যারা এই ধরণের অত্যাচার নির্যাতনের জন্য দায়ী তাদের জবাবদিহি করতে হবে । এবং তা করতে হলে, নিশ্চিত করতে হবে যে বিচার প্রক্রিয়াটা যেন আন্তর্জাতিক বিচারের মান অনুযায়ী সুষ্ঠু হয় । আইনের সকল ধারা রক্ষা করা হয় । এটা অত্যন্ত জরুরী কারণ তা না হলে, যাদের বিরুদ্ধে অভিযোগ করা হচ্ছে – তারা তখন আপীল করতে পারবে এবং সে ক্ষেত্রে দীর্ঘদিন ধরে এই বিচার চলতে থাকবে’ । ব্র্যাড এ্যাডামস সম্প্রতি বাংলাদেশে বিচার মন্ত্রী শফিক আহমেদ ও আন্তর্জাতিক অপরাধ ট্রাইব্যুনালের প্রধান কৌঁশুলীর সঙ্গে সাক্ষাত করেন, আলোচনা করেছেন । এ প্রসঙ্গে তিনি বলেন, ‘আমরা যে সব বিষয়ে চিন্তিত সে বিষয়গুলো নিয়ে তাদের সঙ্গে আলোচনা করি । যাতে বিচার প্রক্রিয়া সুষ্ঠু হয় । যাতে মানুষ আদালতের সিদ্ধান্তের বিরুদ্ধে সময় মত আপীল করার সুযোগ পায় । যাতে করে তথ্য প্রমান নিয়ে সময় মত বিচার শুরু করা হয় । ভাল সাক্ষী থাকে, সাক্ষীদের নিরাপত্তার ব্যবস্থা করা হয় । আন্তর্জাতিক নিয়ম অনুযায়ী, বাংলাদেশের আইন অনুযায়ী, অভিযুক্তদের মৌলিক অধিকার রক্ষার ব্যবস্থা থাকে’ । চার দশক পরে এই বিচার প্রক্রিয়া শুরু করা হবে । তার সুষ্ঠু প্রক্রিয়ার দিকে নজর রাখতে হবে । সংস্থা বলেছে, এই ধরণের বিচার অন্য জায়গাতেও বেশ সফল ভাবেই হয়েছে – তিনি বললেন, ‘অনেক জায়গাতেই এ ধরণের বিচার করা হয়েছে, য়ুগোশ্লাভিয়া, রোয়াণ্ডাতে । বর্তমানে কাম্বোডিয়াতও এই ধরণের বিচার শুরু হয়েছে । অনেক দেশে ভালভাবেই বিচার করা হয়েছে’ । চার দশক পর এই বিচারের সব প্রমান পাওয়া যাবে কি না ? তার জবাব ছিল – ‘ঠিক কথাই বলেছেন । এতদিন পরে সব প্রমান পাওয়া যাবে কি না । প্রত্যক্ষদর্শী সাক্ষী পাওয়াটাও হয়তো মুস্কিল হবে । অনেকের স্মৃতি এখন ঠিক স্পষ্ট নয় । এটা এক বিরাট চ্যালেঞ্জ হবে । তবে আমরা অবশ্যই বলতে পারি নাত্সীদের ক্ষেত্রে এ ধরণের পরিস্থিতি আমরা দেখেছি । নাত্সীদের নিয়ে বিচার এখনও চলছে । সুতরাং বাংলাদেশেও যুদ্ধাপরাধীদের বিচার সুষ্ঠুভাবে হবে বলে তার ধারণা’।